CELEX: 32020R0763
Language: sk
Date: 2020-06-09 00:00:00
Title: Nariadenie Komisie (EÚ) 2020/763 z 9. júna 2020, ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie fosforečnanu trivápenatého [E 341 iii)] (Text s významom pre EHP)

10.6.2020   
               
               
                  SK
               
               
                  Úradný vestník Európskej únie
               
               
                  L 182/8
               
            
         NARIADENIE KOMISIE (EÚ) 2020/763
         z 9. júna 2020,
         ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie fosforečnanu trivápenatého [E 341 iii)]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     V nariadení Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
                  
               
                     (2)
                  
                  
                     Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.
                  
               
                     (3)
                  
                  
                     Dňa 28. septembra 2018 bola predložená žiadosť o zmenu špecifikácií týkajúcich sa prídavnej látky fosforečnan trivápenatý [E 341 iii)]. Žiadosť bola podľa článku 4 nariadenia (ES) č. 1331/2008 sprístupnená členským štátom.
                  
               
                     (4)
                  
                  
                     V súčasných špecifikáciách Únie sa stanovuje, že fosforečnan trivápenatý [E 341 iii)] sa získava neutralizáciou kyseliny fosforečnej hydroxidom vápenatým. Žiadateľ požaduje, aby sa ako alternatíva zaradila neutralizácia uhličitanom vápenatým.
                  
               
                     (5)
                  
                  
                     Podľa žiadateľa sa hydroxid vápenatý vyrába kalcináciou uhličitanu vápenatého, čomu by sa mohlo predísť, ak by sa ako východiskový materiál používal priamo uhličitan vápenatý. Žiadateľ tvrdí, že hlavnou výhodou priameho používania uhličitanu vápenatého je zníženie množstva energie potrebnej k výrobe, čo by viedlo k udržateľnejšiemu výrobnému procesu. Podľa žiadateľa obidva výrobné procesy vedú k rovnakému konečnému výrobku, ktorým je fosforečnan trivápenatý [E 341 iii)], t. j. výrobku, ktorý neobsahuje žiadne iné nečistoty než tie, ktoré sú uvedené v nariadení (EÚ) č. 231/2012.
                  
               
                     (6)
                  
                  
                     Žiadosť bola prediskutovaná v pracovnej skupine vládnych expertov pre prídavné látky. Vzhľadom na informácie, ktoré poskytol žiadateľ, a na spätnú väzbu uvedenej pracovnej skupiny sa Komisia domnieva, že navrhovaná zmena špecifikácií fosforečnanu trivápenatého [E 341 iii)] by nemala mať vplyv na ľudské zdravie.
                  
               
                     (7)
                  
                  
                     Keďže používanie uhličitanu vápenatého ako alternatívy hydroxidu vápenatého vo výrobnom procese fosforečnanu trivápenatého [E 341 iii)] predstavuje aktualizáciu zoznamu Únie, ktorá by nemala mať vplyv na ľudské zdravie, nie je potrebné požiadať o stanovisko Európsky úrad pre bezpečnosť potravín v súlade s článkom 3 ods. 2 nariadenia (ES) č. 1331/2008 a špecifikácie by sa mali zmeniť.
                  
               
                     (8)
                  
                  
                     Príloha k nariadeniu (EÚ) č. 231/2012 by sa preto mala zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. júna 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Ú. v. EÚ L 354, 31.12.2008, s. 1.
         
            (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
      
      
         
            PRÍLOHA
            V prílohe k nariadeniu (EÚ) č. 231/2012 sa definícia v zápise týkajúcom sa látky „E 341 iii) fosforečnan trivápenatý“ nahrádza takto:
            
               
                           „Definícia
                           
                        
                        
                           Fosforečnan trivápenatý pozostáva z variabilnej zmesi fosforečnanov vápnika, ktorá sa získava neutralizáciou kyseliny fosforečnej hydroxidom vápenatým alebo uhličitanom vápenatým a má približné zloženie 10CaΟ·3P2O5·Η2O“